b"\n_START_ARTICLE_\nValdas Ivanauskas\n_START_SECTION_\n\xc5\xbdaid\xc4\x97jo karjera\n_START_PARAGRAPH_\nIvanauskas prad\xc4\x97jo \xc5\xbeaisti Kauno vaik\xc5\xb3 klube \xe2\x80\x9eVilija\xe2\x80\x9c , o pirmasis jo profesionalus klubas buvo Vilniaus FK \xc5\xbdalgiris._NEWLINE_V\xc4\x97liau jis atvyko \xc4\xaf Maskv\xc4\x85 ir ten \xc5\xbeaid\xc4\x97 Lokomotyvo bei CSKA komandose. 1988\xc2\xa0m. debiutavo SSRS vienuolik\xc4\x97je, kurioje su\xc5\xbeaid\xc4\x97 4 oficialias rungtynes._NEWLINE_Atgavus nepriklausomyb\xc4\x99, jis Lietuv\xc4\x85 atstovavo 23 tarptautin\xc4\x97se rungtyn\xc4\x97se. 1991\xc2\xa0m. i\xc5\xa1vyko \xc4\xaf Austrij\xc4\x85, Vienos \xe2\x80\x9eAustria\xe2\x80\x9c klub\xc4\x85. 1991\xe2\x80\x931993\xc2\xa0m. \xc5\xbeaisdamas \xe2\x80\x9eAustria\xe2\x80\x9c 3 kartus laim\xc4\x97jo Austrijos \xc4\x8dempionat\xc4\x85, 1992\xc2\xa0m.\xc2\xa0\xe2\x80\x93 taur\xc4\x99. 1993\xe2\x80\x931997\xc2\xa0m. 91 \xc5\xbeaid\xc4\x97 Bundeslygoje Hamburger SV komandoje, \xc4\xafmu\xc5\xa1\xc4\x97 13 \xc4\xafvar\xc4\x8di\xc5\xb3. D\xc4\x97l ver\xc5\xbelumo ir dinami\xc5\xa1kumo buvo pramintas Ivanu R\xc5\xabs\xc4\x8diuoju ('Ivan, der Schreckliche')._NEWLINE_V\xc4\x97liau Ivanauskas sugr\xc4\xaf\xc5\xbeo \xc4\xaf Austrijos SV Salzburg. 1999\xe2\x80\x932001\xc2\xa0m. v\xc4\x97l \xc5\xbeaid\xc4\x97 Vokietijoje, SV Wilhelmshaven, kuri 2000\xc2\xa0m. i\xc5\xa1 regionin\xc4\x97s Oberlygos pakilo \xc4\xaf auk\xc5\xa1tesn\xc4\x99 regionin\xc4\x99 \xc5\xa1iaur\xc4\x97s lyg\xc4\x85 (Regionalliga Nord). Aktyvi\xc4\x85 \xc5\xbeaid\xc4\x97jo karjer\xc4\x85 baig\xc4\x97 BV Cloppenburg komandoje. 2010\xc2\xa0m. \xc5\xbeaid\xc4\x97 FC \xc5\xa0iauli\xc5\xb3 Tigrai komandoje, su kuria u\xc5\xbe\xc4\x97m\xc4\x97 1 viet\xc4\x85 LFF III lygos \xc5\xa0iauli\xc5\xb3 Apskrities pirmenyb\xc4\x97se.\n_START_SECTION_\nTrenerio karjera\n_START_PARAGRAPH_\nIvanauskas 2002\xc2\xa0m. gavo trenerio kvalifikacij\xc4\x85 (Vokietijos Kelno auk\xc5\xa1toji sporto mokykla) ir nuo 2003\xc2\xa0m. dirbo Lietuvos nacionalin\xc4\x97s rinktin\xc4\x97s trenerio asistentu atrankos var\xc5\xbeybose \xc4\xaf 2004\xc2\xa0m. Europos futbolo \xc4\x8dempionat\xc4\x85 Portugalijoje ir prad\xc4\x97jo treniruoti tuometin\xc4\xaf R\xc5\xabdi\xc5\xa1ki\xc5\xb3 \xe2\x80\x9eV\xc4\x97tros\xe2\x80\x9c klub\xc4\x85._NEWLINE_Ivanauskas 2004\xe2\x80\x932005 m. sezono metu dirbo FBK Kauno komandos treneriu, 2006 m. kov\xc4\x85 paskirtas laikinuoju vyriausiuoju treneriu \xc5\xa0kotijos Hearts komandoje, po sezono paskirtas pagrindiniu komandos treneriu. Nuo 2007\xc2\xa0m. rugs\xc4\x97jo treniravo Vokietijos FC Carl Zeiss Jena klub\xc4\x85, bet buvo atleistas i\xc5\xa1 vyr. trenerio posto, nes komandos vadov\xc5\xb3 netenkino u\xc5\xbeimama vieta \xc4\x8dempionate._NEWLINE_2008\xc2\xa0m. liepos 17 d. pasira\xc5\xa1\xc4\x97 pusme\xc4\x8dio sutart\xc4\xaf su Garg\xc5\xbed\xc5\xb3 Banga, o 2009\xc2\xa0m. vasario 13 d. ji buvo prat\xc4\x99sta. 2009\xc2\xa0m. liepos viduryje pasira\xc5\xa1\xc4\x97 sutart\xc4\xaf su Baku \xe2\x80\x9eStandart\xe2\x80\x9c klubu, ta\xc4\x8diau spalio pabaigoje buvo atleistas d\xc4\x97l nepateisint\xc5\xb3 l\xc5\xabkes\xc4\x8di\xc5\xb3. 2010\xc2\xa0m. rugpj\xc5\xab\xc4\x8dio 12 d. susitar\xc4\x97 su \xc5\xa0iauli\xc5\xb3 klubu, kur\xc4\xaf treniravo iki sezono pabaigos. Pasibaigus 2010\xe2\x80\x932011\xc2\xa0m. A lygos sezonui sutartis su V. Ivanausku nebuvo prat\xc4\x99sta, nes klubas nor\xc4\x97jo grei\xc4\x8diau prad\xc4\x97ti formuoti komand\xc4\x85._NEWLINE_2013 m. sausio pabaigoje pasira\xc5\xa1\xc4\x97 pus\xc4\x97s met\xc5\xb3 sutart\xc4\xaf su Gruzijos FC Dila Gori klubu._NEWLINE_2008\xc2\xa0m. lapkri\xc4\x8dio 11 d. laikinai treniravo Lietuvos U-18 rinktin\xc4\x99, kuri 2008\xc2\xa0m. lapkri\xc4\x8dio 21 d. su\xc5\xbeaid\xc4\x97 lygiosiomis (1:1) su Vokietijos U-18 rinktine. 2009\xc2\xa0m. vasario 20 d. V. Ivanauskas buvo paskirtas Lietuvos U-21 rinktin\xc4\x97s vyr. treneriu, ta\xc4\x8diau jam i\xc5\xa1vykus \xc4\xaf Azerbaid\xc5\xbean\xc4\x85 LFF nusprend\xc4\x97, kad jis negal\xc4\x97s tinkamai atlikti savo pareig\xc5\xb3, tod\xc4\x97l jis buvo pakeistas Vitalijumi Stankevi\xc4\x8diumi._NEWLINE_2017 m. antroje pus\xc4\x97je dirbo su Dinamo Brest klubu.  Jis klubo tapo sporto direktoriumi."